CELEX: C2007/042/65
Language: hu
Date: 2007-02-24 00:00:00
Title: T-405/06. sz. ügy: 2006. december 27-én benyújtott kereset – Arcelor és társai kontra Bizottság

24.2.2007   
            
            
               HU
            
            
               Az Európai Unió Hivatalos Lapja
            
            
               C 42/37
            
         2006. december 27-én benyújtott kereset – Arcelor és társai kontra Bizottság
   (T-405/06. sz. ügy)
   (2007/C 42/65)
   Az eljárás nyelve: francia
   Felek
   
      Felperesek: az Arcelor Luxembourg (Luxembourg, Luxemburgi Nagyhercegség), az Arcelor Profil Luxembourg SA (Esch-sur-Alzette, Luxemburgi Nagyhercegség) és az Arcelor International (Luxembourg, Luxemburgi Nagyhercegség) (képviselő: A. Vandencasteele ügyvéd)
   
      Alperes: az Európai Közösségek Bizottsága
   Kereseti kérelmek
   A felperesek keresetükben azt kérik, hogy az Elsőfokú Bíróság:
   
               —
            
            
               semmisítse meg a COMP/F/38.907 acélgerenda-ügyben hozott C(2006) 5342 végleges bizottsági határozatot;
            
         
               —
            
            
               legalább semmisítse meg a határozat 2. cikkét, amely pénzbírságot szab ki a felperesekkel szemben, vagy jelentősen csökkentse e pénzbírság összegét;
            
         
               —
            
            
               kötelezze az alperest a költségek viselésére.
            
         Jogalapok és fontosabb érvek
   A felperesek e keresetükben az európai acélgerenda-gyártóknak az acélgerendák közösségi piacán történő árrögzítésre, kvóta-elosztásra és információcserére irányuló megállapodásai és összehangolt magatartása vonatkozásában az ESZAK-Szerződés 65. cikkének alkalmazására vonatkozó eljárásban (COMP/F/38.907 acélgerenda-ügy) 2006. november 8-án hozott C(2006) 5342 végleges bizottsági határozat megsemmisítését kérik. Másodlagosan a velük szemben a megtámadott határozatban kiszabott pénzbírság megsemmisítését vagy jelentős csökkentését kérik.
   A felperesek keresetük alátámasztására több jogalapra hivatkoznak.
   Az első jogalap az ESZAK-Szerződés 97. cikkének megsértésére, valamint hatáskörrel való visszaélésre alapul, amennyiben a megtámadott határozat az ESZAK-Szerződés 65. cikkét alkalmazza e szerződésnek a 97. cikkében meghatározott lejárta után.
   Másodszor a felperesek az 1/2003 rendelet (1) megsértésére és hatáskörrel való visszaélésre hivatkoznak, amennyiben a Bizottság egy ESZAK határozat meghozatalára vonatkozó hatáskörét olyan rendeletre alapítja, amely csupán az EK 81. és 82. cikk végrehajtására nyújt számára hatáskört.
   A harmadik jogalap a jogszerűség elve és a védelemhez való jog megsértésére hivatkozik, amennyiben a határozat három, azonos csoporthoz tartozó társaságnak tudja be a felelősségét olyan magatartásért, amelyben csupán az egyik társaság vett részt.
   A felperesek továbbá arra hivatkoznak, hogy a megtámadott határozat elfogadásával a Bizottság megsértette az elévüléssel kapcsolatos szabályokat.
   Végül úgy érvelnek, hogy a megtámadott határozat megsértette a védelemhez való jogukat, amennyiben a Bizottság több mint 15 évvel a tények megtörténte után fogadta el e határozatot azon felróhatósági elmélet alapján, amelyet – a felperesek szerint először, tehát túlzott mértékű késedelemmel – a 2006. márciusi kifogásközlésében fejtett ki.
   
      (1)  A Szerződés 81. és 82. cikkében meghatározott versenyszabályok végrehajtásáról szóló, 2002. december 16-i 1/2003/EK tanácsi rendelet (HL 2003. L 1., 1. o.; magyar nyelvű különkiadás 8. fejezet 2. kötet, 205. o.).